Predkladacia správa

Ministerstvo školstva, vedy, výskumu a športu Slovenskej republiky predkladá na rokovanie vlády Slovenskej republiky  materiál „Aktualizovaná správa o stave vzdelávania zameraného na podporu rozvoja finančnej gramotnosti“. Materiál sa predkladá na základe úlohy B.3. z uznesenia vlády Slovenskej republiky č. 661 z 13. novembra 2013.
Aktualizovaná správa bola vypracovaná v spolupráci s medzirezortnou expertnou pracovnou skupinou pre finančnú gramotnosť. Pri tvorbe materiálu boli použité podklady Ministerstva hospodárstva Slovenskej republiky, Ministerstva financií Slovenskej republiky, Finančného riaditeľstva Slovenskej republiky, Štátneho inštitútu odborného vzdelávania, Štátneho pedagogického ústavu, Národnej banky Slovenska, Slovenskej bankovej asociácie, Junior Achievement Slovensko, OVB Allfinanz Slovensko. a.s., Ekonomickej univerzity v Bratislave, Národného ústavu certifikovaných meraní vzdelávania, Nadácie pre deti Slovenska, Štátnej školskej inšpekcie a iných. 
Správa obsahuje informácie o realizácii a plnení úloh v oblasti finančného vzdelávania, a to formou aktualizácie obsahu Národného štandardu finančnej gramotnosti, tvorbou metodiky pre zapracovanie a aplikáciu tém finančnej gramotnosti do školských vzdelávacích programov základných škôl a stredných škôl a informácie o dostupných učebných materiáloch a pomôckach.
V ďalších častiach sa nachádza informácia o finančnom vzdelávaní v rámci kontinuálneho a vysokoškolského vzdelávania pedagogických zamestnancov vrátane Pilotného projektu spotrebiteľskej náuky a prezentujú sa výsledky výskumu Štátneho pedagogického ústavu v súvislosti so zisťovaním úrovne finančnej gramotnosti pedagógov a pripravenosťou pedagógov zabezpečiť finančné vzdelávanie.
Správa tiež obsahuje informácie o zisťovaniach o stave vzdelávania zameraného na podporu rozvoja finančnej gramotnosti  na základných školách a stredných školách prostredníctvom Národného ústavu certifikovaných meraní vzdelávania a informuje o zámeroch Štátnej školskej inšpekcie sledovať problematiku finančného vzdelávania vo vzťahu k schválenému aktualizovanému Národného štandardu finančnej gramotnosti verzia 1.1 za  súčasného využívania schválenej Metodiky pre zapracovanie a aplikáciu tém finančnej gramotnosti do školských vzdelávacích programov základných škôl a stredných škôl.
Predkladaný materiál nepredpokladá vplyv na rozpočet verejnej správy, vplyv na informatizáciu spoločnosti, podnikateľské prostredie, sociálne vplyvy, vplyvy na životné prostredie.